**ТЕХНИЧЕСКО ЗАДАНИЕ**

**ЗА ВЪНШНА ОЦЕНКА**

**НА ПРОЕКТ „ПРАВОСЪДИЕ-ПРИЯТЕЛ НА ДЕТЕТО“**

І. ОСНОВНА ИНФОРМАЦИЯ

Проектът „Правосъдие-приятел на детето“ е логично продължение на инициативата „Пътуващи семинари“ реализирана от 2005 до 2010 година. През този период са организирани 31 семинара във всички 28 областни центъра в страната посветени на принципа за най-добрите интереси на детето и неговото прилагането при вземането на решение за детето, когато то е субект на граждански съдебни производства. В семинарите са участвали 827 професионалисти, от които 256 съдии от районни и окръжни съдилица, 387 социални работници от Отделите за закрила на детето и 184 други професионалисти - представители на специализираните институции за деца, полицаи, учители, лекари, представители на общините и други експерти.

През 2012 година стартира изпълнението на 3-годишен проект „Правосъдие-приятел на детето“. Проектът се изпълнява от фондация „Международна социална служба-България“ в партньорство с фондация „Детски правен център-България“. Целта на проекта е да се разработят и пилотират минимални стандарти, които гарантират правосъдие-приятел на детето в областта на гражданското правораздаване (производствата по Семейния кодекс, Закона за закрила на детето и Закона за защита от домашно насилие, включително такива, в които има транс-граничен елемент) в три съдилища-модели чрез организиране на въвеждащо и специализирано мулти-дисциплинарно обучение на съдии и други професионалисти, разработване на обучителни програми за магистрати и социални работници, адаптиране на съдебни зали, разработване на услуги, които подкрепят детето и неговите родители преди, по време и след приключване на съдебното производство и изготвяне и разпространение на информационна материали за деца, които участват в различни съдебни производства.

ІІ. ЦЕЛ И ЗАДАЧИ НА НАСТОЯЩОТО ЗАДАНИЕ

Настоящото техническо задание има за цел да се направи оценка на постиженията на проект „Правосъдие-приятел на детето“. Оценката трябва да включва анализ на постигнатите резултати от гледна точка на тяхната практическата значимост и приложимост, ефективност, ефикасност, устойчивост и необходимост от надграждане, която да завършва с изводи и препоръки.

Оценката трябва да даде отговор на въпроса доколко проектът отговаря на европейските политики и приоритети в областта на правосъдието, засягащо деца и семейства, както и на националните политики в тази област.

Основна задача на оценката е да се прецени ефективността на проекта като се анализира доколко целите са реалистични и подходящо поставени, доколко са постигнати, дали са постигнати очакваните резултати, както и дали съществува възможност за продължаване и/или надграждане на дейностите.

Най-важните въпроси, които се отнасят до основната задача на оценката са:

1. Дали проектът е постигнал предварително заложените цели?
2. Дали проектът е постигнал очакваните от изпълнението резултати (outputs-продукти and outcomes-резултати, въздействие), дали те отговарят на целите на проекта и дали има постигнати други резултати, които не са били предварително планирани?
3. Дали и как проектът засяга други съдилища, съответно Отдели „Закрила на детето“ (извън локациите на трите съдилища-модели), както и други групи професионалисти или организации и имат ли те принос по отношение на постигнатите резултати?
4. Дали участието в проекта повишава знанията, развива уменията, променя нагласите и практиките както на съдиите, така и на социалните работници?
5. Дали и как проектът е оказал влияние върху повишаване на информираността на обществеността и на професионалните гилдии за правосъдие-приятел на детето?
6. Дали и как бенефициентите смятат, че проектът може да продължи да се развива, надгражда и мултиплицира?

Допълнителна задача на оценката е да се прецени влиянието на проекта върху съдебната система (правосъдието за деца в областта на гражданското правораздаване от гледна точка на ефективното участие на детето в съответните съдебни производства), системата за закрила на детето (от гледна точка на участието на представители на ОЗД в съдебните производства и услугите за децата и родителите, пилотирани в ЦОП) и дали в крайна сметка понятието „правосъдие-приятел на детето“ е изпълнено със съдържание.

Най-важните въпроси на допълнителната оценка са:

1. Дали и доколко родителите, които водят съдебни дела относно своите деца (упражняване на родителските права, местоживеене на детето, контакти между детето и нерезидентния родител и издръжка) са склонни да постигат споразумения и/или да бъдат подкрепяни преди, по време и след приключване на съдебното производство чрез насочването им към разработените по проекта подкрепящи услуги?
2. Дали странични наблюдатели, които не са били включени в проекта считат, че проектът е оказал някаква промяна и/или влияние по отношение децата и родителите, които участват в граждански съдебни производства?

ІІІ. МЕТОДОЛОГИЯ ЗА ОЦЕНКА

1. Оценката (анализ, изводи и препоръки) трябва да бъде извършена на базата на информация, събрана посредством следните източници:

1. Предоставяне на информация и други писмени материали – проектно описание, доклади от срещи, годишни доклади на съдилищата, продукти (наръчници, книги, информационни материали и т.н.), медийно отразяване и др.;
2. Срещи и интервюта с респонденти;
3. Събиране на информация чрез предварително разработени въпросници;
4. Събиране на информация от интернет.

2. Респонденти:

1. Съдии от трите съдилища-модели (Районен съд-Бургас, Районен съд-Велико Търново, Районен съд-Златоград) и социални работници от Отделите „Закрила на детето“ в Дирекция „Социално подпомагане“ в същите градове.
2. Съдии от други съдилища и социални работници от други Отделите „Закрила на детето“ в Дирекция „Социално подпомагане“ (Благоевград, Хасково и др.)
3. Ръководителите на Центровете за обществена подкрепа в Бургас и Велико Търново.
4. Ръководители на други ЦОП (Пловдив, Златоград)
5. Родители, включени в Информационната програма и Контактните центрове в Бургас и Велико Търново.
6. Родители, ползвали Плана за родителстване в Благоевград.
7. Деца, които са били изслушвани в адаптирани съдебни зали или стаи за изслушване на деца в сградите на съдилищата.
8. Деца, участвали в изготвянето на информационните книжки за деца.
9. Участници в заключителната по проекта конференция.

ІV. ПРОФИЛ НА ОЦЕНИТЕЛЯ

Оценката може да бъде извършена от НПО, консорциум от НПО, физически лица - експерти с доказан опит в оценка на проекти или професионална квалификация, позволяваща им да отговорят на поставените въпроси.

V. ВРЕМЕВА РАМКА НА ОЦЕНКАТА

Оценката и докладът от нея трябва да бъдат представени за обсъждане на фондация „Международна социална служба-България“ в срок до 15 декември 2015 година.

При възникване на допълнителни въпроси или коментари, на оценителя / оценителите ще бъде даден допълнителен срок до 20 януари 2016 година за предоставяне на окончателния вариант на доклада.

VІ. ВЪЗНАГРАЖДЕНИЕ ЗА ИЗВЪРШВАНЕ НА ВЪНШНАТА ОЦЕНКА

3500 (три хиляди и петстотин) лв., която сума включва данъци и осигуровки за сметка на възложителя, както и командировъчни разходи.

VІІ. СРОК ЗА ПОДАВАНЕ НА ЗАЯВЛЕНИЕ ЗА УЧАСТИЕ

Заявление за участие за извършване на външна оценка се подава в срок до 5 ноември 2015 година на адрес: София 1000, бул. „Дондуков“ 5, вход В, етаж 4, апартамент 14, фондация „Международна социална служба-България“ или на следния електронен адрес: miglena\_bald@yahoo.com

Към заявлението се прилагат следните придружаващи документи:

* Описание на релевантен на техническото задание опит на НПО; при консорциум - на всяка организация от консорциума;
* CV на физическите лица, които кандидатстват.